Kremlinul a atacat-o pe văduva lui Aleksei Navalnîi, într-o declarație transmisă luni, după ce președintele Vladimir Putin a fost reales cu 87% dintre voturile exprimate, spunând că Iulia Navalnaia a pierdut "legătura cu patria" şi a pierdut "pulsul" ruşilor, relatează AFP, preluată de News.ro.
"Această Iulia Navalnaia pe care aţi menţionat-o face în continuare parte dintre aceşti oameni care-şi pierd rădăcinile, care-şi pierd legăturile cu patria, care-şi pierd înţelegerea patriei lor, care nu mai simt pulsul ţării lor", i-a răspuns un purtător de cuvânt al Kremlinului unei întrebări a unui jurnalist.
Iulia Navalnaia a scris numele soțului său pe buletinul de vot
În campania în vederea alegerilor prezidenţiale, Iulia Navalnaia a cerut populaţiei ruse "să voteze cu orice alt candidat, dar nu cu Putin".
"Bineînţeles că am scris numele «Navalnîi», pentru că nu este posibil (...) ca, la o lună înainte de alegeri, principalul opozant al lui Putin, deja încarcerat, să fie ucis", a declarat ea.
La intrarea în sediul ambasadei ruse, susţinătorii săi au scandat "Iulia, Iulia, noi suntem cu tine!".
Iulia Navalnaia s-a angajat să continue activitatea soţului său şi a acuzat în mai multe rânduri, în ultimele zile, că Vladimir Putin l-a "asasinat", o acuzaţie pe care Kremlinul o neagă ferm.
Aleksei Navalnîi, cel mai feroce critic al lui Vladimir Putin din ultimii zece ani, a murit la 16 februarie, la vârsta de 47 de ani, într-o colonie penitenciară, în Arctica, unde ispăşea o pedeapsă de 19 ani de închisoare, după ce a fost găsit vinovat de "extremism".